La Junta de Govern Local ha adjudicat la redacció dels projectes per a actuacions urgents i obertura de l'espai lliure de la ciutat-jardí de l'antiga Gerència d'AHM
19 d’octubre 2021

![Imagen 1](/media/veahrsfp/83-m1-mini-ciudad-jardin-gerencia-ahm-archivo-mini.jpg)![Imagen 2](/media/f4tcfefq/83-m2-guillermo-sampedro.jpg)

La Junta de Govern Local de l'Ajuntament de Sagunt va aprovar en la seua última sessió l'adjudicació del contracte de serveis d'arquitectura i enginyeria per a la redacció dels projectes i la direcció de les obres per a la realització d'actuacions urgents i l'obertura de l'espai lliure de la ciutat-jardí de l'antiga Gerència d'Altos Hornos del Mediterráneo (AHM) en Port de Sagunt, l'import total del qual està previst en més de quatre milions d'euros.

  

El contracte s'ha adjudicat per un import de 145.200 euros, IVA inclòs, i l'empresa adjudicatària de la redacció del projecte així com de la direcció d'obra ha sigut l'empresa Vetges Tu i Mediterrània SLP, que disposarà ara de quatre mesos en total per a la fase de redacció del projecte a partir de la formalització del contracte, període del qual les primeres sis setmanes seran el termini per a la presentació de l'avantprojecte i, una vegada aprovat este pel Consistori, les restants deu per a desenvolupar el projecte definitiu per a passar posteriorment a l'execució de les obres, tot això d'acord amb allò que s'estableix en el Plec de Prescripcions Tècniques de la convocatòria.

  

Esta intervenció es planteja com una obra per a recuperar el patrimoni industrial del nucli de Port de Sagunt i del municipi al mateix temps que s'amplia la dotació de serveis condicionant i adequant un espai lliure com a zona verda per al seu ús públic per part de la ciutadania retornant-li, alhora, la seua estructura i morfologia originals, recuperant el seu caràcter tipològic i posant-lo en valor de manera que siga, a més a més, un espai exterior segur, funcional i accessible. En este sentit, el regidor delegat de Patrimoni Cultural, Guillermo Sampedro, ha remarcat que es tracta d'«**una** **proposta molt ambiciosa tant per a la ciutat com per a l'Ajuntament de Sagunt**».  
  

![Imagen sin texto alternativo.](/es-va/Actualidad/PublishingImages/Octubre 2021/83 C1 Tejados Ciudad-Jardin Gerencia AHM.jpg)  
  

La intenció és que este nou parc urbà municipal es convertisca en un lloc on es puguen practicar tot tipus d'activitats d'esplai com el passeig, l'esport, concerts i espectacles a l'aire lliure, jocs infantils, gerontogimnasia o la contemplació i el descans. «**La idea és que l'obra, una vegada estiga redactat el projecte, es puga adjudicar l'any que ve**», ha avançat Sampedro. «**Estem parlant d'una proposta que supera els quatre milions d'euros**», ha agregat l'edil, que ha explicat que este «**ambiciós**» projecte inclou la urbanització de l'espai i també l'obertura al públic de tots els vials interiors, el mobiliari urbà i que incorpore també zones esportives i fins i tot alguna zona d'oci.

  

Per a això es pavimentaran les vies de la parcel·la (calçades i voreres), es dotarà la parcel·la d'enllumenat, xarxa de sanejament, aigua potable, reg, etcètera, es plantaran espècies autòctones d'arbratge allí on falte vegetació, s'instal·larà mobiliari urbà com ara bancs i papereres i es procedirà a actuar de manera urgent sobre els xalets de la ciutat-jardí per a garantir la seguretat mitjançant el tancament provisional i segur dels buits per a evitar accessos no desitjats, el tancat provisional de cadascun d'ells, la millora de les cobertes amb la finalitat d'evitar l'entrada d'aigües pluvials i frenar el deteriorament d'estes edificacions així com assegurar els ràfecs, les cornises i altres elements que pogueren provocar danys en cas de despreniment, a més de pintar les façanes. D'altra banda es demoliran estructures secundàries com ara garatges i magatzems que són elements impropis del disseny original d'este espai.

  

La intervenció inclou també la senyalització del nou parc urbà i la redacció d'un catàleg d'espècies botàniques i faunístiques a mantindre en la zona per a donar-los un tractament adequat, la instal·lació d'un escenari fix o ‘terraet’ en l'àrea de concerts i espectacles a l'aire lliure que se situarà en la part sud-oest, zones destinades a jocs infantils i gerontogimnasia o zones enjardinades, àrees verdes i de descans en la part sud-est, entre d'altres. A més a més, les lluminàries del nou enllumenat seguiran el patró original de la infraestructura, i es restauraran i reubicaran pròxims als accessos els aparcaments de bicicletes.

  

Així mateix es buscarà integrar el traçat intern d'este espai en l'estructura urbana del seu entorn donant continuïtat a la mateixa mitjançant la seua connexió amb l'Albereda i la seua comunicació amb les àrees i zones confrontants.

  

«**Queda clara l'aposta d'este equip de govern i d'este Ajuntament pel patrimoni industrial i per donar-li eixida als equipaments**», ha manifestat el regidor de Patrimoni Cultural. «**En esta legislatura tindrem rehabilitat l'antic Economat, iniciarem ja l'obra del Casino, farem el projecte i intentarem que l'any que ve estiga adjudicada l'obra de la urbanització i rehabilitació de la Gerència**», ha avançat. D'altra banda, Sampedro ha anunciat que l'obra del Museu Industrial ja ha començat i porta en marxa unes dues setmanes, al mateix temps que avançava que des del Consistori s'«**intentarà**» també que la Generalitat comence «**d'una vegada per sempre**» amb l'obra de la Nau-Taller.

![Imagen sin texto alternativo.](/es-va/Actualidad/PublishingImages/Octubre 2021/83 C2 Tejados Ciudad-Jardin Gerencia AHM.jpg) 

  
  

*   [](http://www.facebook.com/sharer.php?u=https://aytosagunto.es/va/actualitat/la-junta-de-govern-local-ha-adjudicat-la-redaccio-dels-projectes-per-a-actuacions-urgents-i-obertura-de-l-espai-lliure-de-la-ciutat-jardi-de-l-antiga-gerencia-d-ahm/ "Facebook")
*   [](http://twitter.com/share?url=https://aytosagunto.es/va/actualitat/la-junta-de-govern-local-ha-adjudicat-la-redaccio-dels-projectes-per-a-actuacions-urgents-i-obertura-de-l-espai-lliure-de-la-ciutat-jardi-de-l-antiga-gerencia-d-ahm/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-junta-de-govern-local-ha-adjudicat-la-redaccio-dels-projectes-per-a-actuacions-urgents-i-obertura-de-l-espai-lliure-de-la-ciutat-jardi-de-l-antiga-gerencia-d-ahm/ "Linked In")
*   [](mailto:?body=https://aytosagunto.es/va/actualitat/la-junta-de-govern-local-ha-adjudicat-la-redaccio-dels-projectes-per-a-actuacions-urgents-i-obertura-de-l-espai-lliure-de-la-ciutat-jardi-de-l-antiga-gerencia-d-ahm/)